
			Aspelundfaret, Vettre

			Den 3. juni 2015 flyttet jeg inn i en leilighet i Aspelundfaret på Vettre. Leiligheten ligger øverst i en flott enebolig som ligger i et stille boligområde i østre del av Asker kommune – med spektakulær utsikt over Oslofjorden. Leiligheten har egen hage med vakre tulipaner, velduftende jasmin, røde gummiplanter, hvit kamille, friske prestekrager og himmelsk blåsymre. Et par frukttrær står midt i hagen.

			På trærne i hagen er det fastmontert fuglebrett, foringsautomater og fuglematere. Spurv, blåmeis, stillits, spettmeis, skjærer og grønnfink er her fra daggry til kveldssola går ned bak horisonten – et yndet sted for fuglene. De flyr inn og ut, sitter og hviler seg i det grønne virvaret. De kvitrer høyt og håpefullt i den vakre sola og i lufta.

			Leiligheten har en romslig stue med to store vinduer med nydelig utsikt. Det største vinduet vender mot hovedgaten, nabohuset og store og solrike jordbæråkere. Det andre er ved hovedinngangen til leiligheten. Veggene i stuen og kjøkkenet er malt hvite. Kjøkkenet, med integrert hvitevarer, ligger som en åpen løsning mot stuen. Stue- og kjøkkenvinduet har en mørk grå plissegardin som kan justeres i flere posisjoner. Den kan dekke hele eller deler av vinduet, men den kan også trekkes helt opp. Den kan være transparent, solskjermene eller helt lystett. Fra stuen er det en gang til soverom og bad. På vestveggen i gangen er det montert en hvit digital temperatursensor, som jeg velger å slå av i det øyeblikket jeg oppdager den. Hvorfor jeg slår den av, det vet jeg ikke. Jeg får en spontan følelse av redsel, en følelse av nummenhet, varme og kulde. Plutselig føler jeg at maur kryper under huden. Er det noen som lytter? Noen som filmer meg? Er det noen som tråkker inn på mitt private område? Krenker privatlivets fred? Mens jeg har en følelse av tvil, ubesluttsomhet og redsel, snur jeg meg og går inn i stuen.

			Jeg har en rød tre-seters italiensk skinnsofa som jeg kjøpte i Sandvika fra et ungt par for to år siden. Sofaen er dyp, myk og lett å flytte. Den står midt i rommet med ryggen mot sydveggen og har god avstand til det største vinduet.

			Jeg plasserer stolen og skrivebordet mitt ved det største vinduet fordi det gir så fint leselys om dagen. Laptopen min står på bordet. Den har alltid vært en viktig del av mitt liv. Alle mine diktsamlinger, artikler, notater, dokumenter og filer er lagret på den. Jeg har et stort digitalt bibliotek med over tusen bøker på den lille laptopen min. Jeg er veldig opptatt av å finne en god og trygg plass til den.

			En annen viktig grunn til at jeg passer så godt på laptopen, og lar den være på døgnet rundt, er at jeg har søkt om opptak til masterstudie i journalistikk ved HF, Universitetet i Oslo. E-posten sjekkes derfor minimum fem til seks ganger hver dag for å se etter svar på søknaden.

			Leiligheten ligger tett på Slemmestadveiens østside og nord for Vettre skole. Bussholdeplassen til Sandvika og Oslo ligger rett ved, bare ett minutt fra huset. Holdeplassen som jeg senere, hver dag, skal ta bussen fra til Oslo. Mange flotte turveier går gjennom Aspelundfaret og helt ned til Konglungveien, L. P. Wettres vei, Vettrebukta, Spirebukta, Spirodden, Strandveien og Blakstad bryggevei.

			På mange måter er huset i Aspelundfaret drømmehuset mitt. For en lesehest som meg er det et perfekt sted å bo. Stille, rolig og naturvennlig.

		

	
		
			Svar på søknad til masterstudier ved UiO

			Jeg kom til Norge i april 2010 med en bachelorgrad i journalistikk fra Universitetet i Kabul. Jeg er bestemt og motivert for å studere videre. Ved første anledning, 14. mars 2011, sender jeg karakterutskrift og annen nødvendig dokumentasjon til NOKUT (Nasjonalt Organ for Kvalitet i Utdanningen) for godkjenning.

			I første omgang får jeg avslag. Grunnen er at Norge ikke godkjenner høyere utdanning fra land som Irak, Afghanistan, Somalia, Kongo, Liberia og Sierra Leone. Norske myndigheter stoler ikke på at dokumenter fra disse landene er ekte.

			Det er først i 2012 NOKUT setter i gang et pilotprosjekt med en ny godkjenningsordning for studenter og arbeidstakere, hovedsakelig fra landene nevnt ovenfor. Jeg er den første som deltar i dette prosjektet. Det er en tidkrevende prosess og får nøyaktig en tidsperiode på fire mørke år. Jeg må mase mye, sende en titalls e-poster og ringe igjen og igjen for å spørre om status i saken. Jeg må svare på oppgaver NOKUT sender via e-post og reise til NOKUTs lokaler for intervju.

			Den 4. juli 2014 ligger det et brev fra NOKUT i postkassen min. Et brev som tenner håpet og livets flamme igjen. Hjertet pumper livsglede rundt i kroppen på ny. Det er som solen stiger opp bak den mørke horisonten for første gang på mange år. «Ja, utdanningen er godkjent».

			Det er på tide å søke studieplass ved Universitetet i Oslo. En ny æra kan begynne. I løpet av høsten samme år søker jeg studieplass i journalistikk for studieåret 2015/2016 via Samordna opptak på internett. Det er for sent å søke for året 2014/2015. Derfor velger jeg å søke for neste studieår.

			Den 4. juli 2014 blir utdanningen min godkjent av NOKUT.

			Lørdag den 4. juli 2015 er en fin og solrik dag. Den lave sommersola skinner med full styrke rett inn i stuen gjennom det store vinduet. Alt ser vakkert ut. Jeg lener meg tilbake i sofaen med pc-en på fanget. Jeg navigerer gjennom VG-nett for å finne noe interessant. Klokken er rundt 10.00, og i dag har jeg ikke sjekket e-posten i det hele tatt. Ved å klikke på google chrome åpner jeg e-postene mine automatisk. Jeg trykker på gmail-ikonet for å sjekke e-posten og da ser jeg at det ligger en ulest, ny e-post der. Den er fra Universitetet i Oslo. Jeg klikker på den:

			Svar på søknad til masterstudier ved UiO

			Du fyller opptakskravene ifølge forskrift om lokale opptak til Universitetet i Oslo, og vi har gleden av å tilby deg studieplass ved HF Journalistikk. Velkommen som masterstudent ved Universitetet i Oslo og lykke til med studiene!

			Jeg føler meg som en liten fugl som akkurat har lært å bruke vingene. En flygende fugl ved en vakker soloppgang som seiler fritt langt unna, over den uendelige og fjerne horisonten – over og under solen. Jeg kaster pc-en til side, hopper i sofaen og med mine lungers fulle kraft skriker jeg så høyt jeg kan. Jeg er sikker på at sola hører meg og gjør et hopp for plutselig siver det solstråler inn i hele rommet . Nå har tiden endelig kommet hvor jeg skal få oppleve fine og vakre ting igjen, tenkte jeg.

			Jeg har fått «Ja» på søknaden min og skal snart begynne som masterstudent ved Universitetet i Oslo. Frem til nå har det bare vært en drøm. Dette er det første steget mot målet mitt, og nå kan jeg endelig se fremover og drømme om det neste.

		

	
		
			Høsten 2015

			Høsten 2015 begynner masterstudiet ved UiO, og jeg er en av de mange heldige masterstudentene som skal ha et hyggelig første møte med den nye studiehverdagen. Dagen da alt skal begynne er onsdag den 12. august, og mitt første informasjonsmøte starter kl. 11.15.

			Det er en historisk dag for meg. Som student er dette mitt første møte med en av de beste universitetene i verden. Denne dagen har jeg drømt om lenge. Jeg har aldri vært på Blindern. Jeg elsker ordet Blindern. Det er rytmisk og gir en følelse av ro når man hører det. I dag skal jeg dra til IMK (Institutt for medier og kommunikasjon) på Blindern. Blindern! I de neste to årene skal jeg reise til dette drømmestedet hver dag, mitt utopia.

			Jeg sitter i sofaen med lukkede øyne for at gledesrusen skal vare ekstra lenge. Jeg flyr høyt som en falk, over ørkener og fjell og gjennom skyer. I tankene passerer jeg over bygder og byer og lander trygt på gårdsplassen til Universitetet i Kabul hvor jeg studerte bachelor i journalistikk i fire år. Jeg ser gutter og jenter som springer inn på gårdsplassen, sitter sammen under noen trær og leser, flørter, ler og gjør masse gøy. Jeg spaserer med klassekameratene mine på hovedveien gjennom gårdsplassen og går til høyre der fakultetet for journalistikk ligger. Jeg går sammen med de andre opp trappene til andre etasje hvor klasserommet vårt ligger. Jeg åpner døra og møter blikket til «Herr professor Analfabet» som vi kaller ham. Han skuler stygt mot meg. Jeg lukker døra med en gang og løper ned de samme trappene som jeg gikk opp. Flyturen fortsetter. Når øynene mine åpner seg igjen, ser jeg utover den spektakulære utsikten over jordbæråkrene på Vettre i Asker.

			«Fy faen, så deilig», sier jeg.

			Jeg trekker pusten rolig og dypt. Kroppen blir harmonisk og stille. Klokken er rundt 10.00 og jeg er ivrig på å komme meg av gårde. Jeg tar på meg en hvit skjorte og en mørkeblå jeans. Pc-en og notatboken legger jeg oppi den nye sekken min før jeg sprayer meg med parfyme og går ut i gangen. Jeg låser døra bak meg og på mindre enn ett minutt står jeg i busslommen. Jeg sjekker mobilen. Bussen kommer om fem minutter. Plutselig ser jeg en fremmed mann borte ved busslommen som stirrer rett på meg. Jeg kaster et langt skarpt blikk tilbake på ham og kjenner meg utilpass. Jeg snur hodet bort. To jenter går sakte på turveien nede bak Vettre skole. Jeg ser på jentene mens tankene kun dreier seg om den uhyggelig mannen som stirret. Etter noen sekunder snur jeg hodet igjen og ser at mannen fortsatt stirrer på meg. Men denne gangen er det han som snur hodet bort først. Jeg blir urolig og rastløs. Forskjellige tanker og rare spørsmål svirrer rundt før de forsvinner igjen. Hadde han vært ei jente, kunne blikket forklares med nysgjerrighet. Men han er ingen jente. Han er en mann. Jeg er også en sterk og stolt mann. Det kan derfor bare være én grunn til at denne provokatøren sender meg slike tvilsomme blikk. Han er PST agent! Han er en spion!

			Bussen kommer. Jeg holder meg litt tilbake slik at han må gå først på bussen. Han går inn, jeg vurderer å ta neste buss, men bestemmer meg likevel for å gå inn. Han setter seg helt bakerst, sannsynligvis for å kunne ha god oversikt over meg. Jeg setter meg på andre rad. Hele veien er tankene opptatt med agenten. På hvert eneste stopp ønsker jeg at han skal gå av, men han går ikke av. Jeg tør ikke å se bakover i bussen. Jeg vil ikke ha blikkontakt med ham. Han følger etter meg. Han er farlig. Jeg er helt stille og tør heller ikke å se til siden. Plutselig er bussen på Nationaltheatret i Oslo. Jeg må av. Jeg håper intenst at han skal videre med bussen, men han går selvfølgelig av og mot t-banen. Samme vei som jeg skal. Nå er det fullt alvor! Han er virkelig en spion. Han er PST agent. Det finnes ikke fnugg av tvil i meg.

			På vei inn til t-banen ser jeg meg i speilet. Ansiktet mitt likner en rød tomat. Svetten siler fra ansiktet. Det er en brennende varm høstdag. Jeg er varm i hendene og urolig i kroppen. Med lange og raske skritt går jeg rett til plattform 2 hvor t-bane 5 til Sognsvann går fra. Jeg er ekstremt redd og tør ikke å se til siden. Agenten er et eller annet sted i nærheten. Jeg har mobilen i hånden og er intenst opptatt av den. Jeg gjør det helt bevisst.

			Etter noen minutter kommer t-banen. Jeg går inn så fort dørene åpner seg og setter meg på det nærmeste ledige setet ved inngangsdøra. Jeg ser rundt meg med skremte øyne. Han er ikke inne i vognen min, jeg kan ikke se ham. Puh! Jeg lener meg bakover og puster dypt. T-banen er allerede på Blindern. Jeg går av og rett til Gaustadalléen mot IMKs lokaler på Forskningsparken.

			Gleden er over og dagen er helt forferdelig. Jeg sniker meg inn i IMK-bygningen og ned i underetasjen. Blide, glade og søte jenter går forbi hele tiden. De smiler medfølende og vinker. Jeg virker oppgitt og totalt opptatt med mine egne tanker og vinker ikke tilbake. Jeg finner et isolert hjørne i nærheten av rom 208 hvor informasjonsmøte skal holdes kl. 11.15. Mobilen har jeg i hånden, og nå befinner jeg meg inne i den lille intelligente og smarte boksen med tanker og fantasier. Det er et godt sted å være når du ikke ønsker kontakt med andre. Det er mange nye studenter i gangen. De går frem og tilbake i grupper, smiler og har det gøy.

			Klokken er 11.00 og døra til rom 208 åpnes. De som står i gangen, danner en kø og går deretter inn en etter en. Jeg er den siste inn. Alle radene er opptatt. Det er bare første rad som er ledig. Jeg setter meg der, jeg har intet valg. Jeg sitter midt på første rad. Det er egentlig min favorittplass. På ungdomskolen og universitetet satt jeg alltid midt på første rad. Smarte studenter satt alltid på første rad. Jeg trivdes godt på den plassen. Men nå som jeg sitter fremst i klassen, er jeg urolig og ønsker en plass helt bakerst slik at ingen kan se meg eller overvåke over meg. Jeg er fysisk til stede i klassen, men mine tanker er et annet sted. Jeg merker at jeg får noen ufrivillige bevegelser i kroppen. Jeg prøver å kontrollere meg slik at ingen skal forstå hva som foregår. Jeg prøver å gi uttrykk for at jeg har det bra. Det er slitsomt.

			Jeg løfter hodet litt og blikket klatrer sakte oppover mot de to skikkelsene som står innerst ved projektorlerret. En mann og en kvinne. Senere presenterer de seg. Mannen er studieleder Haakon Berg Johnsen og kvinnen er undervisningsleder Elisabeth Staksrud. Blikket glir ned i fanget igjen, og jeg sitter musestille mens de andre har det fint i hverandres selskap.

			Jeg har ikke tillit til noen når jeg vet at jeg blir forfulgt. Alle kan være potensielle agenter. Det er mulig at en eller flere av nykommerne, kan være PST-agenter. Mannen som fulgte meg fra Aspelundfaret til t-banen på Nationaltheatret, kan være i rommet. Det er mulig. Ja, jeg er sikker på at han er her, kanskje sitter han til og med rett bak meg. Jeg har verken sett bak meg eller rundt i klassen. Jeg føler meg dum som ikke sjekket da jeg kom inn. Nå klarer jeg ikke å snu meg for å se bakover. Det tør jeg ikke.

			Informasjonsmøtet starter nøyaktig kl. 11.15 og varer i 1 time og 45 minutter, til kl. 13.00. Flere av studentene har spørsmål. Studie- og undervisningslederne svarer etter tur. Jeg er stille, og i ny og ne løfter jeg hodet opp og ser på Haakon og Elisabeth. Det eneste jeg husker fra møtet, er at det i morgen skal være individuell veiledning med studiekonsulentene og noe som heter trefftid. Dagen i dag er over, og jeg er den første som sniker meg ut av rommet. Selv om jeg sitter fremst, er det ingen som ser at jeg går.

			Jeg går med raske skritt ut i gangen og ut på trappen. Jeg står en stund utenfor hovedinngangen. Jeg bestemmer meg for å gå nøyaktig den samme veien tilbake som jeg kom. Fra Gaustadalléen går jeg ned til t-banen. Jeg tar bane 5 til Ringen via Majorstuen. Etter noen minutter er t-banen på Nationaltheatret. Døra åpner seg og jeg hopper ut. Uten å kaste bort tiden et sekund, følger jeg veien ut fra t-banen til bussholdeplassen ved Nationaltheatret. Jeg står inne i busslommen og ser meg ikke rundt. Jeg er urolig og kjenner at angsten kommer krypende. Innimellom ser jeg opp, og i de fleste tilfeller møter blikket mitt noen som også står og venter på bussen. Jeg snur hodet med en gang og later som ingenting. Jeg er rød i ansiktet og svetter mye. Jeg kjenner at jeg blir varm av å stå slik å vente.

			Bussen kommer, og jeg smetter inn først. Som alltid setter jeg meg midt i bussen på rad 2, siden den er ledig. Jeg er kvalm hele veien. Jeg kan ikke lese eller navigere på mobilen mens jeg sitter på bussen. Det er derfor jeg ser rett frem eller i fanget. Bussen stopper ved Aspelundfaret på Vettre. Jeg går av og går rett bort til gangveien som strekker seg under brua, og helt til Vettre skole. Det tar mindre enn ett minutt før er jeg hjemme.

			Jeg setter meg rett ned i sofaen. Jeg er sliten både fysisk og psykisk. Jeg er fortsatt kvalm og orker ikke engang å ta en slurk vann eller juice. Jeg lukker øynene, men blir plutselig svimmel. Rommet spinner rundt og jeg slynges rundt som i en karusell. Jeg åpner brått øynene og setter meg opp med rak rygg.

			Blikket flyr og jeg kikker ut av vinduet. Det er et stort bjørketre ved øvre side av hovedveien. Hele treet er synlig fra sofaen der jeg sitter. Grenene på treet står ikke tett i tett. Derfor kan man se de små tørre kvistene som henger ned. Jeg ser det er festet et lite apparat på den ene grenen. Vent, eller er det en tørr kvist? Nei, det er det ikke. Det er et spionkamera! Fy søren, er det mulig? Noen har montert et kamera der for å overvåke meg døgnet rundt. Er det sant det jeg ser? Jeg går mot vinduet og trekker plissegardinen ned umiddelbart og justerer den slik at den blir helt lystett. Stuen blir tilnærmet mørklagt. Jeg ser ingenting der ute. Et svakt lys skinner fra vinduskarmen og inn i stuen.

			«Det var bemerkelsesverdig vakkert», sier jeg lavt.

			Jeg begynner å diskutere heftig med meg selv mens jeg sitter i sofaen og stirrer på det vakre gyllne lyset som skinner fra vinduskarmen og inn i stuen. Lyset treffer det norske teppet jeg kjøpte fra et eldre par på Lysaker for et par måneder siden. Nei, du tar feil Ali! Det er ikke et kamera og ingen overvåker deg. Det er bare en tørr kvist. Hvordan kan du tro at noen har montert kameraer på trærne for å overvåke deg. Hva så da? Har du gjort noe galt? Nei. Driver du med noe kriminelt? Aldri. Er du islamist? Ikke faen. Rekrutterer du terrorister? På ingen måte. Kommer du fra et høyreekstremt miljø? Ikke tale om. Så hva da?

			Du bor i Norge Ali, på Vettre i Asker kommune, i verdens beste, lykkeligste og tryggeste land. Du bor ikke i Afghanistan lenger – i verdens verste, ulykkeligste og farligste land. Du jobbet i mange år med «fyr» og kjempet med «flamme». Du bodde i Kabul, verdens farligste hovedstad. Du overlevde et titalls trusler fra krigsherrer, islamister, ekstremister og terrorister. Du overlevde vold og krig. Husker du den dagen i kulturdepartementet i Kabul da selveste ministeren så deg rett i øynene og sa: «Hvis Rabbani og Sayyaf får vite at du har skrevet dette diktet i avisen, river de deg i stykker!» Hvorpå du svarer med en oppgitt latter og et flir! Har du glemt de dagene du fikk trusselbrev fra den iranske ambassaden i Kabul, og du måtte slutte å skrive om Irans øverste leder og prester? Du har overlevd mye dritt Ali! Come on man, hva skjer med deg? Ikke vær idiot, vennligst!

			Jeg reiser meg igjen og ruller gardinen helt opp. Det står en bil parkert langs med veien. Det er ikke naboens bil. Nei, det er ikke det. Det er en privatbil. Jeg tar en nærmere titt på bilen. Det er ingen inne i den mystiske bilen. Er det montert noe på taket eller på døra til naboen som vender mot leiligheten min? På grunn av noen små busker og kvister som er i veien, klarer jeg ikke å se. Jeg har et kamera, fujifilm finepix HS 20 EXR. Det ligger i skapet. Jeg tar et bilde av hele bilen og et bilde av nummerskiltet på bilen. Jeg zoomer inn for å se nærmere på bildet.

			Jeg som står i stua ved det store vinduet på utkikk etter PST-agenter, 1. juni 2017.

			«Det er bare en vanlig bil», sier jeg lavt.

			Jeg sukker oppgitt mens jeg tar meg til hodet. Jeg setter meg bestemt ned i sofaen og slår av kameraet. Jeg titter rundt i rommet, opp i taket og inn i hjørnet. Jeg ser ingenting merkelig, men i taket mellom stuen og kjøkken er det montert en hvit optisk røykvarsler. Jeg tar den av, demonterer den og legger den i en skuff. Leiligheten har ikke brannvarsler lenger. Jeg føler meg trygg og fornøyd.

			Jeg er sulten, men har ikke matlyst og føler meg fortsatt kvalm og uvel. I stedet velger jeg å gå en tur i skogen.

			«Ut på tur, aldri sur!» roper jeg høyt mens tar på meg joggeskoene.

			Jeg går ut, låser døra. For å være helt sikkert, sjekker jeg to ganger at den virkelig er låst. Jeg tar veien mot Konglungveien, går helt ned til Munkesletta og fortsetter mot øvre side av Spirodden. Jeg går gjennom gran, furu og bjørk i skogen, og langsmed Oslofjorden er det en stor og høy steinskrent. Det er favorittstedet mitt. Når jeg sitter med beina over skrenten, gir det meg en følelse av trygghet og fred. Jeg har skrevet mange dikt mens jeg har sittet ved denne steinskrenten. Jeg har fotografert mange uforglemmelige stunder, vakre horisonter og minneverdige landskap. Jeg har blitt et aktivt medlem av National Geographic Community «Yourshot» og lastet opp hundrevis av naturbilder der. Jeg har til og med holdt foredrag om fotografering. Når man står ved steinskrenten, er det nesten som om man får oversikt over hele Oslofjorden. Vannet er alltid i bevegelse. Ville bølger slår mot land og trekker seg tilbake. Når man holder tale eller resiterer dikt, føler man at millioner av mennesker står der skulder mot skulder, lytter, heier, roper og lager ustoppelige bølger av støtte og kjærlighet. Mange ganger har jeg blitt barn og grått høyt fra dypet i magen. Fjellet på Spirodden vil alltid være mitt sted, og det spiller en viktig rolle i mitt liv. Spirodden er et fantastisk sted der man kan gjøre alt man ønsker.

			Den lange dagen har raskt blitt kortere ved å være ved skrenten på Spirodden. Været og den vakre horisonten over Oslofjorden har blitt mørk. Det er på tide å vende hjem igjen. Jeg reiser meg og tar veien mot byen. Så kommer den tilbake. Følelsen av utrygghet har blitt som et lite insekt som kryper under huden. Jeg har hatt det slik siden jeg flyttet inn i den nye leiligheten min for nesten to måneder siden. Jeg kjente den krypende følelsen nesten umiddelbart. Det tok ikke mange minuttene før jeg blant annet slo av temperatursensoren i leiligheten.

			Det får meg til å tenke på Lars, utleieren, som daglig kommer inn i hagen min for å mate fugler. Han har med seg matebøtte. Han fyller foringsautomater og fuglebrett som henger på veggene og i trærne. Innimellom stirrer han gjennom vinduet og inn i stuen min. Det er ganske ubehagelig. Han er uønsket i hagen rett og slett. Jeg tenker alltid mitt hver gang han kommer. Hvorfor kommer han inn hagen min egentlig? Har han overvåkingskamera på seg? Bruker han overvåkingslinser i øynene? Det kan hende at han er en PST-agent. Hvorfor står ikke hans navn på leiekontrakten min? Hvorfor representerer megleren ham?

			Jeg klarer stort sett å finne en utvei ut av den utrygge følelsen. Jeg vet når på dagen han kommer inn i hagen min for å mate fuglene. Før han kommer inn i hagen, gjemmer jeg meg alltid på kjøkkenet, soverommet eller badet. Å ikke være i stuen, gir meg en kortvarig følelse av trygghet og fred. Jeg ser ham ikke når jeg er på badet. Jeg kan ikke se om han stirrer inn i stuen min gjennom vinduet. Noen dager kommer han tidligere, andre dager senere. Før han kommer inn i hageområdet mitt, løper jeg gjennom gangen og inn på badet som er det nærmeste gjemmestedet. Jeg blir der inne helt til han går igjen.

			I løpet av to måneder har følelsen av utrygghet blitt gradvis sterkere.

			Jeg har gått ganske fort. Nå er jeg ved Konglungveien. Med ett føler jeg meg mer utsatt og eksponert. Jeg bestemmer meg derfor for å kun konsentrere meg om beina mine. Jeg stirrer på min egen navle, og på et blunk er jeg hjemme på Aspelundfaret. Hvordan jeg klarte å løpe så fort hjem, er helt uforståelig.

			Jeg ruller plissegardinen ned, og følelsen av trygghet pumpes igjen gjennom blodårene i kroppen.

			«For en heftig og lang dag», sier jeg høyt mens jeg setter meg ned i sofaen.

			Jeg observerer enhver bevegelse rundt i leiligheten min. Jeg er blitt mye mer mistenksom mot alt og alle rundt meg. Jeg nyter ikke den spektakulære solnedgangen og soloppgangen lenger. Den magiske fuglekvittringen ved skumringen roer meg ikke. Jeg klarer ikke å slappe av eller kose meg når jeg oppholder meg i leiligheten min lenger. Jeg lever mye i fortiden. Tiden da ingen overvåket meg. Da alle stolte på meg og aksepterte meg som et godt menneske. Tiden da jeg ikke hadde vanskelige tanker. Jeg savner virkelig gode gamle dager da jeg ikke hadde en eneste bekymring i verden.

